Worcester-man in hof wat glo jok oor rooftogFoto: SAPD ŉ 42-jarige man het Vrydag in die Worcester-landdroshof in die Wes-Kaap verskyn op aanklag van meineed en dwarsboming van die gereg nadat hy ŉ valse klag van roof aanhangig gemaak het. Kapt. FC van Wyk, woordvoerder van die polisie, het gesê die man het die klag by die Worcester-polisiestasie aanhangig gemaak. Hy het gesê hy is van R17 000 beroof toe onbekende mans hom met ŉ vuurwapen gedreig het. “Die man het tydens die onderhoud teenstrydige getuienis gegee, wat die polisiebeamptes agterdogtig gemaak het. Hulle het daarna die vragmotor ondersoek wat hy bestuur het,” het Van Wyk verduidelik. “Dieselfde bedrag wat die man beweer het is gesteel, is egter in die vragmotor gevind. Die man is dadelik in hegtenis geneem en die polisie het beslag gelê op die geld.” Die man moet op 23 Maart weer in die hof verskyn.